City Power werk nasionaal saam met polisie om saboteurs aan te keer – praag.co.za
City Power werk nasionaal saam met polisie om saboteurs aan te keer
'n Ondersoek om vas te stel wie vir die sabotasie van substatsies in Johannesburg verantwoordelik is, is tans aan die gang.
City Power werk saam met die polisie op plaaslike en nasionale vlak om die werkers vas te trek wat vir verskeie kragonderbrekings in en buite die stad verantwoordelik is, het Sol Masolo, woordvoerder, gesê.
City Power sê geen verdagtes is nog sover aangekeer nie.
Groot dele van Johannesburg is in duisternis gedompel ná 'n paar honderd werkers van City Power Donderdag met 'n onbeskermde staking begin het.
Hulle is ontevrede met 'n nuwe skofstelsel wat daarop gemik was om die uitgawe aan oortydbetalings in te kort.
Die werkers het uit weerwraak die krag by substasies afgeskakel. Die munispale vakbonde, Samwu en Imatu sê die werkers is nie van hul lede nie.
Volgens Masolo het City Power Saterdag die kragtoevoer na alle gebiede in die stad weer herstel. Hy het gesê enige verdere kragonderbrekings sal voortaan nie die gevolg van onwettige stakings wees nie.
City Power het ook gesê dat Hougton die enigste voorstad is wat van 'n kragopwekker deur hulle self voorsien is. – Sapa
Skrywer Karin RoodtGepubliseer op 8 September 2013 Kategorieë Nuus, Suider-AfrikaSleutelwoord City Power, Johannesburg, kragonderbrekings, kragopwekker, Nelson Mandela, sabotasie